Juba nimetatud kammkeraamika kultuuri asulakohti on leitud üle 50. Kultuur on oma nimetuse saanud iseloomulike, just nagu kammiga veetud triipude järgi savinõude külgedel. Sellest ajast edasi on leitud ka enam inimjäänuseid matustena. Kuid nende leidude suhteline vähesus sunnib järeldama, et tõenäoliselt ei maetud toonases ühiskonnas tavamõttes mitte kõiki inimesi, vaid pigem kogukonnas mingit eristaatust kandnud liikmeid - võimalik, et näiteks šamaane.  Üks selleaegne laps-šamaani matus on avastatud nüüdse Võru linna lähedasest Tamula laagripaigast. Maetu mõlemas käes olid sookure tiivad ning kaasa oli pandud ka linnukujulisi ripatseid. Sarnane varustus on iseloomulik tarkadele ja ravitsejatele, keda nende tegevuses aitavad looma- ja linnuriigist pärit kaitse- ja abivaimud.